Document ID: 31992R3586

ΚΑΝΟΝΙΣΜΟΣ (ΕΟΚ) αριθ. 3586/92 ΤΗΣ ΕΠΙΤΡΟΠΗΣ της 11ης Δεκεμβρίου 1992 περί των μεταβατικών διατάξεων στον τομέα της ενδοκοινοτικής κυκλοφορίας εμπορευμάτων που αποστέλλονται από ένα κράτος μέλος για να χρησιμοποιηθούν προσωρινά σε ένα ή περισσότερα άλλα κράτη μέλη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3/84 του Συμβουλίου της 19ης Δεκεμβρίου 1983 σχετικά με τη θέσπιση καθεστώτος ενδοκοινοτικής κυκλοφορίας των εμπορευμάτων που αποστέλλονται από ένα κράτος μέλος για να χρησιμοποιηθούν προσωρινά σε ένα ή περισσότερα άλλα κράτη μέλη (1), όπως τροποποιήθηκε τελευταία από τον κανονισμό (ΕΟΚ) αριθ. 718/91 (2), και κυρίως το άρθρο 16 τελευταίο εδάφιο,
Εκτιμώντας:
ότι ο κανονισμός (ΕΟΚ) αριθ. 3/84 που προβλέπει καθεστώς ενδοκοινοτικής κυκλοφορίας διά του οποίου τα εμπορεύματα που αποστέλλονται από ένα κράτος μέλος δύνανται να κυκλοφορούν και να χρησιμοποιούνται προσωρινά σε ένα ή περισσότερα κράτη μέλη καταργείται από την ημερομηνία εφαρμογής του κανονισμού (ΕΟΚ) αριθ. 2726/90 του Συμβουλίου της 17ης Σεπτεμβρίου 1990 (3) σχετικά με την κοινοτική διαμετακόμιση και ότι για το σκοπό αυτό η Επιτροπή έχει αναλάβει να θεσπίσει τις αναγκαίες μεταβατικές διατάξεις-
ότι πρέπει, σ' αυτό το πλαίσιο, να προβλεφθούν διατάξεις σχετικά με τη μεταχείριση της οποίας θα τύχουν τα κοινοτικά δελτία κυκλοφορίας που θα εκδοθούν πριν από την ημερομηνία της κατάργησης του κανονισμού (ΕΟΚ) αριθ. 3/84, αλλά θα λήγουν μετά από αυτή την ημερομηνία-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του καθεστώτος προσωρινής ενδοκοινοτικής κυκλοφορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός αποβλέπει στο να θεσπίσει τις μεταβατικές διατάξεις που αναφέρονται στο άρθρο 16 τελευταία παράγραφος του κανονισμού βάσης.
Άρθρο 2
Οι διαδικασίες ενδοκοινοτικής μεταφοράς, που έχουν αρχίσει σύμφωνα με τις διατάξεις του κανονισμού (ΕΟΚ) αριθ. 3/84 και του κανονισμού (ΕΟΚ) αριθ. 2364/84 της Επιτροπής (4), θα συνεχιστούν μετά την ημερομηνία κατάργησης των κανονισμών αυτών με τους όρους που προβλέπονται στους προαναφερθέντες κανονισμούς.
Ωστόσο, σε περιπτώσεις ρητά προβλεπόμενες από κοινοτικές διατάξεις που θεσπίστηκαν σχετικά με ειδικούς τομείς, η λήξη των κοινοτικών δελτίων κυκλοφορίας μπορεί να πραγματοποιηθεί σύμφωνα με τους ειδικούς κανόνες που έχουν προβλεφτεί για τις περιπτώσεις αυτές.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την ημερομηνία της κατάργησης του κανονισμού (ΕΟΚ) αριθ. 3/84. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 1992.

Labels: 3
1